ΓΡΑΠΤΗ ΕΡΩΤΗΣΗ P-3478/98

υποβολή: Daniela Raschhofer (NI) προς την Επιτροπή

(12 Νοεμβρίου 1998)

Θέμα: Έλεγχος των κρατικών ενισχύσεων για το εργοστάσιο Lenzing Lyocell στο Burgenland (Αυστρία)

Η Επιτροπή ανακοίνωσε στα μέσα Οκτωβρίου ότι εξετάζει τη χορηγηθείσα από την Αυστρία ενίσχυση για το εργοστάσιο Lenzing Lyocell στο Burgenland.

Σχετικά προς τη διαδικασία ελέγχου καθώς και τους σχετικούς λόγους θα επιθυμούσα να ερωτήσω την Επιτροπή:

1. Ποιές ήσαν οι πληροφορίες ή ενδείξεις που οδήγησαν στο να πραγματοποιηθεί σήμερα η εξέταση της χορηγηθείσας ενίσχυσης; Από πού προέρχονται οι πληροφορίες ότι η εταιρεία Lenzing GmbH & Co KG Austria είχε αγοράσει το οικόπεδο για το εργοστάσιό της σε χαμηλότερη τιμή από ότι θα ήταν λογικό;

2. Εγκρίθηκε η Σύμβαση μεταξύ του ομόσπονδου κράτους Burgenland, ως εκπροσώπου της WIBAG και της εταιρείας Lenzing GmbH & Co KG Austria;

3. Ποιοί σημαντικοί ενδοιασμοί υφίστανται που καθιστούν αναγκαίο τον έλεγχο; Για ποιό σκοπό δόθηκαν ποιά ποσά ως κρατική ενίσχυση για το εργοστάσιο Lenzing στο Burgenland;

4. Ποιά είναι τα στοιχεία της σύμβασης και της χορηγηθείσας ενίσχυσης (άμεσες πληρωμές, εγγυήσεις, διάθεση υποδομών, κλπ.) που αποτελούν αντικείμενο ελέγχου συμβατότητας;

5. Σε ποιά μέθοδο υπολογισμού και σε ποιά νομική βάση στηρίζεται το ανώτατο επιτρεπόμενο εθνικό όριο ενίσχυσης (40 % του συνόλου της επένδυσης); Πότε θα περατωθεί η διαδικασία ελέγχου και πότε αναμένεται η οριστική απόφαση της Επιτροπής;

6. Με ποιές συνέπειες πρέπει να υπολογίζει η Lenzing GmbH & Co KG Austria, σε περίπτωση που οι χορηγηθείσες ενισχύσεις αποδειχθούν ότι επιφέρουν στρέβλωση του ανταγωνισμού;

Απάντηση του κ. Van Miert εξ ονόματος της Επιτροπής

(25 Νοεμβρίου 1998)

1. Η Αυστρία απέστειλε στην Επιτροπή αιτήσεις για τη συγχρηματοδότηση εκ μέρους του Ευρωπαϊκού Ταμείου Περιφερειακής Ανάπτυξης (ΕΤΠΑ) δύο επενδυτικών σχεδίων ευρείας κλίμακας στο πάρκο επιχειρήσεων Heiligenkreuz στο Burgenland. Στα έγγραφα αυτά, η Αυστρία αναφέρθηκε στην επένδυση της Lenzing Lyocell GmbH & Co KG (LLG) στο πάρκο επιχειρήσεων, η οποία προκάλεσε ερωτήματα όσον αφορά την εφαρμογή των κανόνων για τις κρατικές ενισχύσεις. Με βάση τις πληροφορίες αυτές καθώς και τις συμπληρωματικές πληροφορίες που διαβιβάστηκαν μετά από σχετικό αίτημα, η Επιτροπή, στις 14 Οκτωβρίου 1998, αποφάσισε να διεξαγάγει επίσημη έρευνα. Η Επιτροπή θα ενημερώσει τα ενδιαφερόμενα μέρη με τη δημοσίευση της απόφασης αυτής στην Επίσημη Εφημερίδα.

Η Επιτροπή δεν έχει μέχρι στιγμής καταλήξει σε οριστικά συμπεράσματα σχετικά με το κατά πόσο η LLG αγόρασε το οικόπεδο στο πάρκο επιχειρήσεων του Heiligenkreuz καταβάλλοντας τίμημα που αντιστοιχεί στην αγοραία τιμή. Επί του παρόντος, και βάσει των διαθέσιμων πληροφοριών, η Επιτροπή έχει απλώς επιφυλάξεις για το κατά πόσο η τιμή του οικοπέδου θα μπορούσε να θεωρηθεί ως η αγοραία τιμή.

2. Η Επιτροπή δεν έχει εγκρίνει συγκεκριμένη σύμβαση ενίσχυσης μεταξύ του ομόσπονδου κράτους του Burgenland και της LLG. Συνεπώς, η Επιτροπή ζήτησε από την Αυστρία να αποδείξει ότι το ομόσπονδο κράτος του Burgenland χορήγησε κρατική ενίσχυση στην LLG σύμφωνα με εγκριθέντα ή υπάρχοντα καθεστώτα ενισχύσεων.

3. Οι λόγοι για τη διεξαγωγή της έρευνας είναι οι εξής. Η Επιτροπή αμφιβάλλει κατά πόσο η Αυστρία χορήγησε όλες τις αναληφθείσες και προταθείσες ενισχύσεις σύμφωνα με εγκριθέντα ή υπάρχοντα καθεστώτα ενισχύσεων. Επιπλέον, η Επιτροπή δεν μπορεί να αποκλείσει το ενδεχόμενο η επενδυτική ενίσχυση να υπερβαίνει το ανώτατο όριο περιφερειακών ενισχύσεων που έχει οριστεί σε 40 % καθαρό. Επίσης, η Επιτροπή δεν μπορεί να αποκλείσει το ενδεχόμενο να περιέχονται στοιχεία ενίσχυσης σε ενδεχόμενες εγγυήσεις, στην τιμή του οικοπέδου στο πάρκο επιχειρήσεων του Heiligenkreuz, στην πιθανή δωρεάν κατασκευή έργων υποδομής για τις ανάγκες της επιχείρησης, και στις τιμές για τη διάθεση βασικών μέσων λειτουργίας για την επιχείρηση, και αν όντως συμβαίνει αυτό, πρέπει να εξετάσει κατά πόσο οι κρατικές αυτές ενισχύσεις καλύπτονται από εγκριθέντα ή υπάρχοντα καθεστώτα ενισχύσεων.

Η Επιτροπή εκτιμά ότι, όσον αφορά την πρώτη επενδυτική φάση, η Αυστρία δεσμεύτηκε να χορηγήσει επενδυτικές ενισχύσεις ύψους 801 ΑTS (57,8 ECU), περιβαλλοντικές ενισχύσεις ύψους 76,3 ΑTS (5,5 ECU), και ενισχύσεις εκπαίδευσης ύψους 10,4 ΑTS (0,8 ECU). Όσον αφορά τη δεύτερη επενδυτική φάση, η Αυστρία πρότεινε κρατικές ενισχύσεις παρομοίου μεγέθους. Επιπλέον, η Αυστρία πρότεινε να χορηγήσει ενίσχυση εάν η LLG μετέφερε μια πιλοτική μονάδα και το τμήμα έρευνας και ανάπτυξης από μια άλλη περιοχή στο ομόσπονδο κράτος του Burgenland.

4. Τα μέτρα που εξετάζονται από την Επιτροπή αφορούν την επιχορήγηση για την αγορά οικοπέδου, την επιχορήγηση βάσει του περιφερειακού νόμου οικονομικής ανάπτυξης του ομόσπονδου κράτους του Burgenland, τη δέσμευση που ανέλαβε το ομόσπονδο κράτος του Βurgenland για την χορήγηση περαιτέρω επενδυτικών ενισχύσεων, τις επιχορηγήσεις βάσει του άρθρου 51 α του νόμου για την προώθηση της αγοράς εργασίας, τις επιχορηγήσεις βάσει του άρθρου 12 παράγραφος 5 του νόμου για τις κρατικές ενισχύσεις υπέρ του περιβάλλοντος, μια αφανή συμμετοχή στο εταιρικό κεφάλαιο από την WiBAG, την ενίσχυση υπέρ της εκπαίδευσης από μέρους του ομόσπονδου κράτους του Burgenland και της AMS και τις επενδυτικές ενισχύσεις που προτάθηκαν από το ομόσπονδο κράτος του Burgenland για την επέκταση της παραγωγικής ικανότητας και την μεταφορά των εγκαταστάσεων από μια άλλη περιοχή στο χώρο του πάρκου επιχειρήσεων, τις εγγυήσεις για την εξασφάλιση επιχορηγήσεων και δανείων, την τιμή του οικοπέδου στο πάρκο επιχειρήσεων, τα ενδεχόμενα έργα υποδομής για τις ανάγκες της επιχείρησης, και τις τιμές για τα βασικά μέσα λειτουργίας.

5. Για να υπολογισθεί η ένταση της ενίσχυσης, η Επιτροπή συγκρίνει την παρούσα αξία της χορηγηθείσας επενδυτικής ενίσχυσης με την παρούσα αξία των επιλέξιμων επενδυτικών δαπανών. Η νομική βάση για το ανώτατο όριο περιφερειακών ενισχύσεων ύψους 40 % είναι η απόφαση της 11ης Μαΐου 1994 του Ευρωπαϊκού Οικονομικού Χώρου (ΕΟΧ)(1).

6. Οι κρατικές ενισχύσεις που χορηγούνται παράνομα και δεν συμβιβάζονται με την κοινή αγορά πρέπει να επιστραφούν από τον αποδέκτη. Στα ποσά που πρέπει να επιστραφούν συμπεριλαμβάνεται τόκος που υπολογίζεται με βάση το επιτόκιο αναφοράς που χρησιμοποιείται από υπολογισμό του ισοδυνάμου επιχορήγησης για τις περιφερειακές ενισχύσεις, από την ημερομηνία καταβολής της ενίσχυσης στον αποδέκτη μέχρι την ημερομηνία της επιστροφής της ενίσχυσης.

(1) ΕΕ C 199 της 21.7.1994.